CELEX: 32019R1404
Language: lt
Date: 2019-09-06 00:00:00
Title: 2019 m. rugsėjo 6 d. Komisijos įgyvendinimo reglamentas (ES) 2019/1404 dėl tam tikrų prekių klasifikavimo Kombinuotojoje nomenklatūroje

13.9.2019   
               
               
                  LT
               
               
                  Europos Sąjungos oficialusis leidinys
               
               
                  L 236/14
               
            
         KOMISIJOS ĮGYVENDINIMO REGLAMENTAS (ES) 2019/1404
         2019 m. rugsėjo 6 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdami į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:
         
                     (1)
                  
                  
                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
                  
               
                     (2)
                  
                  
                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
                  
               
                     (3)
                  
                  
                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
                  
               
                     (4)
                  
                  
                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
                  
               
                     (5)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
         
         
            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. rugsėjo 6 d.
            
               
                  Komisijos vardu
               
               
                  Pirmininko pavedimu
               
               Stephen QUEST
               
                  Generalinis direktorius
               
               
                  Mokesčių ir muitų sąjungos generalinis direktoratas
               
            
         
         
            (1)  OL L 269, 2013 10 10, p. 1.
         
         
            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
      
         
            PRIEDAS
            
                        Prekių aprašymas
                     
                     
                        Klasifikavimas
                        (KN kodas)
                     
                     
                        Motyvai
                     
                  
                        (1)
                     
                     
                        (2)
                     
                     
                        (3)
                     
                  
                        Du iš plastiko ir metalo (plieno, o galiukas – iš volframo) pagaminti antgaliai, specialiai pritaikyti, kad spustelėjus prisitvirtintų prie šiaurietiško ėjimo lazdų.
                        Žr. paveikslą (*1).
                     
                     
                        9506 91 90 
                     
                     
                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, 95 skirsnio 3 pastaba ir KN kodus 9506 , 9506 91  ir 9506 91 90  atitinkančiais prekių aprašymais.
                        Šiaurietiško ėjimo lazdos nelaikytinos lazdomis ir panašiais dirbiniais, priskiriamais 6602  pozicijai. Objektyvios šiaurietiško ėjimo lazdų savybės yra kitokios nei 6602  pozicijai priskiriamų lazdų, nes jos yra pritaikytos naudoti poromis siekiant pastumti kūną į priekį, panašiai kaip šliuožiant lygumų slidėmis. Jų rankenos – vertikalus lazdų pailginimas, kaip ir lygumų slidžių lazdų, o lazdų rankenos yra horizontalus pailginimas, kad į tokias lazdas besiremiantys galėtų ant jų perkelti savo svorį.
                        Šiaurietiškas ėjimas skiriasi nuo įprasto ėjimo, nes viršutinė kūno dalis naudojama kūnui į priekį stumti atsispiriant lazdomis, todėl tai gali būti laikoma fiziniu pratimu, kaip apibrėžta 9506  pozicijoje.
                        Antgaliai yra jiems būdingos formos ir dizaino, su specialia pritvirtinimo sistema, kuri leidžia juos naudoti vien tik arba daugiausia su šiaurietiško ėjimo lazdomis (9506  pozicijai priskiriami reikmenys), kaip apibrėžta 95 skyriaus 3 pastaboje. Taigi, remiantis 66 skyriaus 1 pastabos c punktu, jie nepriskirtini 6603  pozicijai kaip 6602  pozicijai priskiriamų lazdų dalys.
                        Todėl antgaliai laikytini bendrųjų fizinių pratimų reikmenų ir įrangos dalimis ir jiems priskirtinas KN kodas 9506 91 90 .
                     
                  
               (*1)  Paveikslas pateikiamas tik dėl informacijos.